בפניי בקשה להארכת מעצרו הרביעית של החשוד בגין חשד לעבירות של גניבה, סחיטה בכוח, קשר לפשע, תקיפה וחבלה ממשית ע"י שניים או יותר וביצוע שוד מזויין. עבירות על חוק העונשין התשל"ז -1977.
החשוד נעצר ביום 23.2.10 ומעצרו הוארך מעת לעת בהסכמה עד היום כך שהארכת המעצר הראשונה הייתה ביום 24.2 עד ליום 25.2 ליום אחד ובמועד זה ביום 25.2 הוארך מעצרו עד ליום 28.2 שוב בהסכמה, מעצר שהוארך עד להיום, ובין היתר לביצוע השלמות חקירה על פי רשימה שהפרקליט המלווה את התיק ביקש להשלים, הרשימה סומנה ממ/1.
נציג המשטרה מבקש היום להאריך מעצרו של החשוד ב 6 ימים נוספים על מנת להשלים פעולות חקירה שטרם בוצעו על פי רשימה שהוגשה וסומנה בתיק ממ/2.
מדובר בביצוע עבירות מיום 19.2.10 כשסמוך לשעה 05:00 החשוד ביחד עם אחרים תקפו קבוצת המתלוננים, גנבו רכוש מהם ואיימו עליהם על מנת שיתנו להם כסף בכוונה לסחוט אותם. תוך כדי כך גרמו החשודים חבלות של ממש למתלוננים ונמלטו מהמקום.
נציג המבקשת בפניי היום ובתשובה לשאלות ב"כ החשוד הצהיר כי לפחות ב 3 הזדמנויות שונות זוהה החשוד ע"י שלושה מהמתלוננים אשר זיהו אותו במסדר תמונות ועוד טוען נציג המבקשת כי החשוד אינו משתף פעולה, שומר על זכות השתיקה והוא סבור שיש בכך כדי להגביר את החשש המיוחס לו שהרי אי מתן הסבר – תשובות לשאלות, מקשה על פעולות החקירה ומשום כך הבקשה הנוכחית.
מנגד, טוען ב"כ החשוד כי המשטרה מנצלת את סמכותה ומעמדה, אינה מקיימת הסכמים אליהם הגיעה עם ב"כ החשוד, ב"כ החשוד ועל מנת לאפשר קיום החקירה נעתר ובהסכמה הוארך מעצרו של החשוד ב 3 הזדמנויות קודמות כאשר בדיון האחרון התנה ב"כ החשוד את הסכמתו להארכת המעצר במובן של לסיים את כל פעולות החקירה על פי הפעולות שהתבקשו ע"י פרקליטות המחוז והדבר נעשה בהמלצת בית המשפט על מנת לסיים את החקירה.
ב"כ החשוד טוען עוד כי גם אם יש ראשית ראיה הרי לא יעלה על הדעת שראשית ראיה זו תישאר בגדר ראשית ראיה ובית המשפט יאריך מעצרו של החשוד מעת לעת מבלי שהחקירה התקדמה כהו זה ולפחות האליבי שלו לא נבדק כראוי שזה האקט האלמנטרי והבסיסי להיקף מעורבותו של החשוד במיוחס לו בבקשה להארכת מעצרו. ב"כ החשוד מבקש לשחרר את החשוד שאם לא הצליחה המשטרה לקדם את החקירה ולסיים אותה, וככל שישנן ראיות לכאורה להביא בקשה של תובע שבכוונתו להגיש כתב אישום, מתבקש בית המשפט להורות על שחרורו של החשוד בתנאים שיקבעו ע"י בית המשפט.
מעיון בתיק החקירה עולה כי יש חשד סביר הקושר את החשוד למעשה המיוחס לו בין שמדובר במסדרי זיהוי ובין שמדובר בראיות אחרות.
עוד עולה מעיון בתיק החקירה כי קיימות פעולות חקירה נוספות שעל המשטרה לבצע על פי ממ/1.
יחד עם זאת, סבור אני שמירב פעולות החקירה הן בעניינם של יתר החשודים המעורבים או בקשר למתלוננים שהרי מדובר בקבוצת מתלוננים וקבוצת חשודים ואין להקיש מעניינו של האחד למידת מעורבותו של האחר.
נחה דעתי כי על חלק מפעולות אלה להתבצע בהיות החשוד במעצר שכן קיים יסוד סביר לחשש ששחרור החשוד ממעצרו יביא לשיבוש הליכי חקירה, ו/או להתחמקות, ו/או להשפעה על עדים, ו/או לפגיעה בראיות בדרך אחרת, ו/או יסכן את בטחונו של אדם, ו/או בטחון הציבור.
למעצר בשלב זה.
התוצאה היא, שאני סבור שהבקשה של המבקשת להאריך את המעצר ל 6 ימים, היא איננה מוצדקת במלואה וכי ניתן לסיים את חלקו של חשוד זה בחקירה תוך פרק זמן קצר יותר.
לפיכך, אני רואה להאריך את מעצר החשוד עד יום 4.3.10 בשעה 13:00.